เดินหน้าจัดจราจรแม่น้ำชี-แม่น้ำมูล เร่งระบายลงแม่น้ำโขง ป้องกันน้ำท่วมพื้นที่จังหวัดอุบลราชธานี
นายประพิศ จันทร์มา อธิบดีกรมชลประทาน เปิดเผยว่า จากการคาดการณ์ของกองอำนวยการน้ำแห่งชาติ ได้ประเมินและวิเคราะห์สถานการณ์ในลุ่มน้ำชีตอนกลาง เนื่องจากปริมาณฝนที่ตกหนักสะสมในพื้นที่ลุ่มน้ำชีตอนบน ทำให้มีน้ำล้นตลิ่งและน้ำท่วมขังในพื้นที่ลุ่มน้ำชีตอนบน ก่อนจะไหลลงสู่แม่น้ำชีตอนกลางและไหลลงไปสมทบกับแม่น้ำมูล ทำให้ระดับน้ำในแม่น้ำมูลเพิ่มสูงอย่างต่อเนื่อง ปัจจุบัน (4 ต.ค.64) ระดับน้ำบริเวณสถานีวัดน้ำ M.7 (บริเวณสะพานเสรีประชาธิปไตย) อำเภอเมืองอุบลราชธานี สูงกว่าตลิ่งประมาณ 45 เซนติเมตร แนวโน้มเพิ่มสูงขึ้น ส่งผลให้มีพื้นที่ได้รับผลกระทบบริเวณที่ลุ่มต่ำริมสองฝั่งแม่น้ำมูล ในเขตเมืองอุบลราชธานี และอำเภอวารินชำราบ กรมชลประทานได้เข้าไปติดตั้งเครื่องสูบน้ำ เพื่อช่วยระบายน้ำออกจากพื้นที่น้ำท่วมขังและเตรียมกระสอบทราย เพื่อสนับสนุนให้กับชุมชนที่ได้รับผลกระทบด้านนายจักริน ประเสริฐสุวรรณ ผู้อำนวยการสำนักงานชลประทานที่ 7 เปิดเผยภายหลังการประชุมบูรณาการร่วมบริหารจัดการจราจรน้ำแม่น้ำชี-แม่น้ำมูล ว่า ปัจจุบันน้ำในแม่น้ำมูลบริเวณสถานีวัดน้ำ M.7 มีปริมาณน้ำไหลผ่าน 2,588 ลบ.ม./วินาที ระบายน้ำลงสู่แม่น้ำโขงได้ประมาณวันละ 246.76 ล้าน ลบ.ม. กรมชลประทาน ได้ติดตั้งเครื่องผลักดันน้ำ 100 เครื่อง บริเวณสะพานข้ามแม่น้ำมูล (แก่งสะพือ) ช่วยเพิ่มอัตราการไหลได้ประมาณวันละ 10 ล้าน ลบ.ม. และนำเรือดูดทรายลงไปช่วยในการผลักดันน้ำในแก่งสะพือ ได้ประมาณ 5 ลบ.ม./วินาที เร่งระบายน้ำในแม่น้ำมูลลงสู่แม่น้ำโขงให้เร็วขึ้น หากไม่มีฝนตกลงมาเพิ่มและมวลน้ำจากตอนบนไม่เพิ่มความเร็วในการไหลลงมาที่แม่น้ำมูล จะช่วยบรรเทาปัญหาอุทกภัยในพื้นที่จังหวัดอุบลราชธานีรอดพ้นวิกฤติน้ำท่วมหนักได้